‘Terreur-komplot’: Nóg drie vasRiana Heymans Die Valke het nog drie verdagtes in hegtenis geneem in verband met ŉ beweerde terreur-komplot om nasionale sleutelpunte, winkelsentrums en informele nedersettings aan te val. Volgens Brig. Hangwani Mulaudzi, woordvoerder van die Valke, is die drie verdagtes Vrydagaand in Kliprivier, in die suide van Johannesburg, deur ŉ geïntegreerde span van misdaadintelligensie-beamptes en lede van die Valke se eenheid vir ernstige misdaad in hegtenis geneem. “Daar is op verskeie vuurwapens, ammunisie, dokumente en ander items beslag gelê,” het Mulaudzi gesê. Riana Heymans is een van die verdagtes wat Vrydagaand in hegtenis geneem is nadat die Valke vroeër ŉ lasbrief vir haar inhegtenisneming bekom het. Die drie verdagtes sal Maandag saam met Harry Johannes Knoesen (60) in die landdroshof in Middelburg, Mpumalanga, verskyn op aanklagte wat verband hou met die Wet op die Beskerming van die Grondwetlike Demokrasie teen Terrorisme en Verwante Aktiwiteite. Harry Johannes Knoesen tydens sy inhegtenisneming. Foto: Valke Die verdagtes is glo almal lede van die National Christian Resistance Movement (NCRM), ook bekend as die Crusaders. Knoesen, selfverklaarde leier van die Crusaders, is Donderdag by sy huis in Middelburg in hegtenis geneem. Knoesen is glo ŉ afgetrede pastoor wat ook in die weermag gedien het. Mulaudzi het vroeër gesê Knoesen se inhegtenisneming kom ná ŉ twee jaar lange uitgebreide intelligensie-gedrewe ondersoek na ŉ beweerde terreur-komplot wat glo deur die groep gekoördineer is. Die Valke het intussen gesê die huis in die Oos-Kaap wat ná Knoesen se inhegtenisneming deursoek is, behoort nie aan Knoesen soos wat vroeër beweer is nie. Volgens Mulaudzi behoort die huis aan ŉ ander lid van die Crusaders en volgeling van Knoesen. Daar is glo op springstof, elektroniese toestelle, dokumente en ŉ ongelisensieerde vuurwapen en ammunisie by die huis beslag gelê.